Trok met steroïede in De Doorns gekryDie onwettige anaboliese steroïede. Foto: SAPD Die Wes-Kaapse polisie het twee verdagtes in hegtenis geneem nadat ŉ vragmotor Maandagaand by ŉ vulstasie in De Doorns voorgekeer en deursoek is. Lt.kol. Andrè Traut, provinsiale polisiewoordvoerder, het gesê beamptes van die openbare-orde-polisie en blitspatrollie het ŉ intelligensiegedrewe operasie gehou en ŉ padblokkade by die vulstasie opgestel. “ŉ Scania-swaarvoertuig en sleepwa is tydens die operasie voorgekeer en deursoek. Onwettige anaboliese steroïede (skedule sewe) met ŉ geskatte straatwaarde van R2,4 miljoen is in die vragmotor gevind,” het Traut gesê. Die polisie het op die steroïede beslag gelê asook die vragmotor, ter waarde van nagenoeg R1 miljoen. Twee verdagtes, onderskeidelik 47 en 57 jaar oud, is in hegtenis geneem en moet binnekort in die hof in Worcester verskyn. Die onwettige anaboliese steroïede. Foto: SAPD